# **Høringssvar til Budget 2020-2023 fra medarbejdersiden i Hovedudvalget:**

Det er medarbejderrepræsentanterne i Hoved MED udvalgets store ønske, at politikerne er helt klare på, at det budget i balance, som direktionen har fremlagt, indeholder store arbejdsmiljømæssige konsekvenser for de ansatte i Randers Kommune. Forslag til udmøntningen af 0,5% effektiviseringen samt manglende prisfremskrivning, kan IKKE findes som effektiviseringer. Der er tale om forslag, der medfører service- og kvalitetsforringelser på ALLE områder for kommunens borgere og nedlæggelse af arbejdspladser for kommunens ansatte.

Vi har en klar forventning til – og også et behov for – at Byrådet melder dette klart ud i offentligheden, og at Byrådet naturligvis påtager sig ansvaret for konsekvenserne.

Besparelsesforslagene er beskrevet uden personalemæssige konsekvenser – dem skal man selv gætte sig til. Man kan godt undre sig over, at der afleveres et budget i balance med en planlagt besparelse på knap 41 millioner kroner, og der så ikke nævnes noget som helst om fyringer. Personalets løn ER en stor del af kommunens budget, og derfor vil en besparelse også betyde, at der skal være færre ansatte.

Ligeledes vil arbejdsmiljøvilkårene for de medarbejdere, der fortsat dagligt skal yde service til kommunens borgere, blive forringet.

Forslaget om den 0,5 % effektivisering på 20 mio. kr. svarer til 50-60 færre medarbejdere i hele kommunen. Prisfremskrivningen, som udgør godt 9 mio. kr. pr. år svarer til omkring 25 medarbejdere i 2020. Der mangler en beskrivelse af, hvordan det skal udmøntes.

Der er tale om ca. 100 færre medarbejdere, som kommunen ikke længere råder over til sin opgavevaretagelse – kan de virkelig undværes?

Vi mener ikke, at der er tale om effektiviseringer – men besparelser, det drejer sig om! Vi har brug for en helt konkret anvisning på, HVOR servicen skal forringes, samtidig med at lovgivningen fortsat skal overholdes.

Vi forventer, at I som politikere påtager Jer ansvaret for konsekvenserne af kvalitets- og serviceforringelserne for borgerne, samt arbejdsmiljøet for de ansatte.

Randers den 15. oktober 2019

På vegne af medarbejdersiden i HMU
Marianne Dalby Møller, næstformand HMU